પોતે લીધેલી પ્રતિજ્ઞા પૂરી કરવા સોળ વરસનો મોહનસિંહ નગરશેઠે અને એના બે દીકરાને ઠાર મારી બહાર નીકળી ગયો. પછી તો ખૂનની પરંપરા ચાલી. એણે ટોળી બનાવી. એમાં એની જેવા જ જુવાનો ભળ્યા. લૂંટફાટ અનેર મારમારીનો એનો ધંધો થઈ ગયો. એના નામથી આખો મધ્યપ્રદેશ ધ્રૂજવા લાગ્યો. નાના રજવાડાની શક્તિ ઓછી પડી એટલે પડોશના બે-ત્રણ રાજા એની મદદે આવ્યા. ખૂબ ભીંસ થવા લાગી. ડુંગરા અને જંગલમાં રખડતા એ લૂંટારાઓને રાતદિવસ નાસભાગમાં રહેવું પડતું. કોઈ જગ્યાએ નિરાંતે રાતવાસો થતો નહીં. ટોળીના બે-ચાર જુવાનો ઝડપાયા ગયા એટલે બહારવટિયાનું બળ તૂટવા માંડ્યું. મોહનસિંહ બહાદુર અને કાબેલ હતો, છતાં એ મુંઝાયો. આખરે એણે હિમાલયનો માગ લીધો. બે-ત્રણ રાજ્યની પોલીસને થાપ આપીને એ હિમાલયમાં નાસી ગયો.